ԵՏՄ-ին Հայաստանի անդամակցության մասին պայմանագիրը թույլ է տալիս միության տարածքում ապրանքների ազատ շրջանառություն, ինչը նշանակում է, որ անդամ երկրների միջև փոխադարձ առևտրում ապրանքները ենթակա են ավելացված արժեքի հարկի (ԱԱՀ) զրոյական դրույքաչափի կիրառման և ակցիզների վճարումից ազատման։ Այդպիսով, միության անդամ երկրների ապրանքների գները երրորդ երկրների, այդ թվում և Վրաստանի տնտեսավարողների նույն ապրանքների գների համեմատ ստանում են մրցակցային առավելություն: Դա, սակայն հակասում է Հայաստանի և Վրաստանի միջև ազատ առևտրի պայմանագրի հիմնական կետերին։ Նման եզրահանգման է եկել PMCG վերլուծական կենտրոնը՝ հրապարակած «Հայաստան-Վրաստան առևտրային հարաբերություններ՝ կողք-կողքի, թե հեռվում» զեկույցում: